ภงด.90 สำหรับเงินได้ทั่วไป
ถ้าไม่ได้มีรายได้จาก &#8220;การจ้างแรงงาน&#8221; หรือไม่ได้มีรายได้จากการจ้างแรงงานเพียงอย่างเดียว จะต้องมาใช้ ภ.ง.ด.90 หรือแบบแสดงรายการภาษีเงินได้บุคคลธรรมดา สําหรับผู้มีเงินได้กรณีทั่วไป ซึ่งตามกฎหมายจะเรียกว่า เงินได้ประเภทที่ 2-8 โดย...
17 ม.ค. 2560

ถ้าไม่ได้มีรายได้จาก “การจ้างแรงงาน” หรือไม่ได้มีรายได้จากการจ้างแรงงานเพียงอย่างเดียว จะต้องมาใช้ ภ.ง.ด.90 หรือแบบแสดงรายการภาษีเงินได้บุคคลธรรมดา สําหรับผู้มีเงินได้กรณีทั่วไป ซึ่งตามกฎหมายจะเรียกว่า เงินได้ประเภทที่ 2-8 โดย...
เงินได้ประเภทที่ 2 ได้แก่ เงินได้เนื่องจากหน้าที่หรือตำแหน่งงานที่ทำ หรือจากการรับทำงานให้ เช่น ค่าธรรมเนียม ค่านายหน้า ค่าส่วนลด เบี้ยประชุม บำเหน็จ โบนัส
ดูไปดูมาเหมือนจะไม่ได้ต่างจากเงินได้ประเภทที่ 1 หรือ 40(1) แต่ TAXBugnoms กูรูภาษีคนดังเคยอธิบายเรื่องนี้ไว้ว่า ให้ดูจากความเป็น “อิสระ” และ “ความสำเร็จ” ของงานในการทำงาน
“ถ้าหากมีอิสระในการทำงานและได้รับเงินเมื่อทำงานเสร็จ แบบนี้จะถือว่าเป็นเงินได้ 40 (2) แต่ถ้าขาดอิสระในการทำงานและได้รับเงิน แม้ว่าจะทำงานไม่เสร็จ อันนี้ถือเป็นเงินได้ 40 (1)”
เงินได้ประเภทที่ 3 ได้แก่ ค่าแห่งกู๊ดวิลล์ ค่าแห่งลิขสิทธิ์ หรือสิทธิอย่างอื่น เงินปี หรือเงินได้ที่มีลักษณะเป็นเงินรายปีอันได้มาจากพินัยกรรม นิติกรรมอย่างอื่น หรือคำพิพากษาของศาล
เงินได้ประเภทที่ 4 ได้แก่ ดอกเบี้ย เงินปันผล เงินส่วนแบ่งกำไร เงินลดทุน เงินเพิ่มทุน ผลประโยชน์ที่ได้จากการโอนหุ้น 
เงินได้ประเภทที่ 5 เงินได้จากการให้เช่าทรัพย์สิน เงิน หรือประโยชน์อย่างอื่นที่ได้เนื่องจากการให้เช่าทรัพย์สิน
เงินได้ประเภทที่ 6 ได้แก่ เงินได้จากวิชาชีพอิสระ คือวิชากฎหมาย การประกอบโรคศิลปะ วิศวกรรม สถาปัตยกรรม การบัญชี ประณีตศิลปกรรม หรือวิชาชีพอื่นซึ่งจะได้มีพระราชกฤษฎีกากำหนดไว้
เงินได้ประเภทที่ 7 ได้แก่ เงินได้จากการรับเหมาที่ผู้รับเหมาต้องลงทุนด้วยการจัดหาสัมภาระ ในส่วนสำคัญนอกจากเครื่องมือ
เงินได้ประเภทที่ 8 ได้แก่ เงินได้จากการธุรกิจ การพาณิชย์ การเกษตร การอุตสาหกรรม การขนส่ง การขายอสังหาริมทรัพย์ หรืออื่นๆ นอกจากที่ระบุไว้ในประเภท 1-7 
แต่ไม่ว่าจะเป็นเงินได้ประเภทไหนก็ตาม ที่ได้รับตั้งแต่วันที่ 1 ม.ค. 2560 เป็นต้นไป จะสามารถ...
- ค่าลดหย่อนสำหรับผู้มีเงินได้ 6 หมื่นบาท
- ค่าลดหย่อนสำหรับคู่สมรสของผู้มีเงินได้ 6 หมื่นบาท
- ค่าลดหย่อนบุตรคนละ 3 หมื่นบาท โดยไม่จำกัดจำนวนบุตร และยกเลิกค่าลดหย่อนการศึกษาบุตร จากเดิมให้คนละ 2,000 บาท
- ในกรณีที่คู่สมรสต่างฝ่ายต่างมีเงินได้ ให้หักลดหย่อนรวมกันได้ไม่เกิน 1.2 แสนบาท
และสำหรับ 40 (2) เพิ่มอัตราการหักค่าใช้จ่ายได้เป็น 50% ของเงินได้แต่ไม่เกิน 1 แสนบาท เช่นเดียวกับ 40 (1)
ขณะที่ ค่าแห่งกู๊ดวิลล์ ค่าแห่งลิขสิทธิ์ หรือสิทธิอย่างอื่น (เงินได้ประเภท 3) สามารถหักค่าใช้จ่ายเป็นการเหมาได้ 50% ของเงินได้ดังกล่าว แต่ไม่เกิน 1 แสนบาท หรือหักค่าใช้จ่ายตามความจำเป็นและสมควร จากเดิมให้หักได้เฉพาะค่าแห่งลิขสิทธิ์ โดยให้หักค่าใช้จ่ายเป็นการเหมาได้ 40% ของค่าแห่งลิขสิทธิ์ แต่ไม่เกิน 6 หมื่นบาท
คณะรัฐมนตรียังปรับปรุงเกณฑ์เงินได้พึงประเมินขั้นต่ำ สำหรับคนที่มีเงินได้จากการจ้างแรงงานและมีเงินได้ประเภทอื่นด้วย หรือมีเฉพาะเงินได้ประเภทอื่น ถ้าเป็นคนโสดต้องยื่นแบบฯ เมื่อมีเงินได้เกิน 6 หมื่นบาท จากเดิมต้องยื่นเมื่อมีเงินได้เกิน 3 หมื่นบาท ขณะที่คนมีคู่สมรสต้องยื่นแบบฯ เมื่อมีเงินได้รวมกันเกิน 1.2 แสนบาท จากเดิมต้องยื่นแบบฯ เมื่อมีรายได้รวมกันเกิน 6 หมื่นบาท
และสำหรับคนที่มีเงินได้พึงประเมินประเภท 5 6 7 หรือ 8 ต้องไม่ลืมว่า มีหน้าที่ต้องยื่นแบบภาษีเงินได้บุคคลธรรมดาครึ่งปี หรือ ภ.ง.ด.94 (สำหรับรายได้ตั้งแต่เดือน ม.ค.-มิ.ย.) ภายในเดือน ก.ย.ด้วย โดยนำภาษีที่เสียในรอบนี้ไปเป็นเครดิตหักออกจากภาษีสิ้นปีได้